ยอดผู้ลงทะเบียนบัตรสวัสดิการแห่งรัฐ เฟส 2 อ.เมืองยะลา จำนวน 12,203 ราย
นายก้องสกุล จันทราช นายอำเภอเมืองยะลา เปิดเผยว่า หลังจาก อ.เมืองยะลา ได้เปิดให้ประชาชนในพื้นที่เขต อ.เมืองยะลา ลงทะเบียนเพื่อสวัสดิการแห่งรัฐเพิ่มเติม ภายใต้โครงการไทยนิยม ยั่งยืน กลุ่มผู้พิการ ผู้สูงอายุ ผู้ป่วยติดเตียง หรือ ผู้ที่ไม่สามารถเดินทางมาลงทะเบียนได้ในปี 2560 ในรอบที่ 2 ณ จุดรับสมัคร บริเวณ ศูนย์ปฏิบัติการไทยนิยมฯ อ.เมืองยะลา ตั้งแต่วันที่ 12 มิ.ย-30 มิ.ย 2561 ไม่เว้นวันหยุดราชการ ระหว่างเวลา 09.00 - 16.00 น. โดยมอบหมายให้ นายสุรชัย เจริญสุข ปลัดอำเภอผู้รับผิดชอบงานโครงการไทยนิยม ยั่งยืน น.ส.โนรีซัน เจ๊ะมิง เจ้าหน้าที่ปกครองผู้รับผิดชอบโครงการไทยนิยม ยั่งยืน ดูแลอำนวยความสะดวก และกระบวนการรับสมัครฯ ซึ่งมีเจ้าหน้าที่รับสมัครประจำจุดและขั้นตอนต่าง ๆ ทั้ง 3 ขั้นตอน ประกอบด้วย อส.ธุรการสำนักงานอำเภอ  บัณฑิตอาสาพัฒนามาตุภูมิ และนักศึกษาฝึกงานไทยนิยมฯ ส่วนประชาชนผู้ป่วยติดเตียง และผู้พิการ หรือผู้สูงอายุที่เดินทางมาไม่ได้ ได้ปฏิบัติการเชิงรุกและอำนวยความสะดวกแก่กลุ่มเป้าหมาย โดยได้จัดเจ้าหน้าที่กรอกข้อมูลถึงบ้าน นอกจากนี้ สาธารณสุขอำเภอได้ร่วมออกหน่วยบริการตรวจสุขภาพและดูแลประชาชนที่มาลงทะเบียนในแต่ละวันด้วย  ซึ่งขณะนี้การลงทะเบียนแล้วเสร็จ การดำเนินการเป็นไปด้วยความเรียบร้อย โดยมียอดรวมผู้สมัครฯ ในรอบ 2 ทั้งสิ้น 12,203 ราย
 
ทั้งนี้  อ.เมืองยะลา จะดำเนินการตรวจสอบเอกสารผู้สมัครฯ เพื่อคัดกรองข้อมูลเบื้องต้น โดยเฉพาะเกณฑ์อายุ ซึ่งต้องเป็นผู้ที่เกิดก่อน 16 พ.ค. 2542 เท่านั้น ส่วนผู้ไม่ผ่านเกณฑ์ที่กำหนด จะดำเนินการคัดแยกกลุ่มเป้าหมายจำแนกรายตำบล เพื่อส่งยอดการรายงาน ต่อไปคาดว่าจะสามารถประกาศรายชื่อผู้ผ่านการสมัครบัตรสวัสดิการแห่งรัฐได้ภายในเดือนกันยายน นี้